10. voor - kogu mängu kõige raskem ülesanne, Tuva pealinn Kõzõl või Kyzyl, tõlkes 'punane'. Kinni sai hakata esimesel pildil ainult hoone arhitektuurist ja slaavi tähtedest hoone katusel TDMT, samuti paistsid hoone tagant mäed. Teisel pildil oleva bussi järgi oleks võinud oletada kuulumist endisesse NSVL-i. Ning siis see vapp, mis oli vihje, ühtlasi aga põhjustas täieliku segaduse, kuna 'päike'  sarnanes väga Kõrgõsztani lipul oleva 'päiksega'. See põhjustas väga paljudel totaalse äraeksimise Kõrgõsztani. Aga: kes oleks lugenud, mida Kõrgõsztani lipu kujutis tähendab, siis on see väljavaade jurta ülaosast ning oma tähendus on ka täpselt neljakümnel päikesekiirel - seotud nende rahvuskangelase Manasiga, kes ühendas 40 hõimu http://flagspot.net/flags/kg.html. Küsitud linna vapil aga on selliseid kiiri 32… http://ru.wikipedia.org/wiki/%D0%9A%D1%8B%D0%B7%D1%8B%D0%BB Mis pidavat viitama ka paljurahvuslusele.  Vapi kohta saab sellelt lingilt lugeda, all viide 'gerb goroda'. Kahjuks vaid vene keeles. Lisaks on värvikombinatsioonid erinevad, ühel punane kollasel taustal, teisel kollane punasel taustal. Ja siis muidugi loom - jakk, mis sümboliseerib linna loomadesõbralikkust (kuigi ka Kõrgõsztanis on jakid). Ühesõnaga, sellise vapi võtsid Kõzõli elanikud kasutusele aastal 2005. Nii et jurtad, jakk ning ikkagi Kõrgõsztani lipu plagiaat… Nüüd aga tähed. Tegelikkuses on see pilt tehtud maja tagant, õige järjekord on  TMDT (juba nagu kriminaalromaanis) ning tähendab Tuvinski Muzõkalnõi Dramaticheski Teatr. Kas täht T juhatas kellegi Tuvasse, seda mina ei tea… Ausammas oli loetamatu ning võib olla selle teatri ühele asutajale Viktor Kok-Oolile, kuid ma ei leidnud internetist kinnitust. Ühesõnaga, võitsid need, kes Kõrgõsztani toppama ei jäänud ja edasi otsisid… Esimesena ja teistest väga palju varem jõudis lahenduseni Heino Raivet (5 punkti) Kiirusepunkti said veel Jaan Olvet, Marta O, leheneeger, Katrin Enno ja Marju  Kuldmaa. Õige lahenduse leidis ka Hobbuster. Kahjuks ei jõudnud Tuvasse kaks juhtgrupis olijat - Kalev Päädam ja Ivo Volt.